b'\n_START_ARTICLE_\nHalfdan Rasmussen\n_START_PARAGRAPH_\nHalfdan Wedel Rasmussen (29. tammikuuta 1915 K\xc3\xb6\xc3\xb6penhamina \xe2\x80\x93 2. maaliskuuta 2002 Hornb\xc3\xa6k, Helsing\xc3\xb8rin kunta) oli tanskalainen kirjailija, joka tunnetaan parhaiten lastenrunoistaan ja yhteiskunnallisista kannanotoistaan.\n_START_SECTION_\nUra\n_START_PARAGRAPH_\nRasmussen oli l\xc3\xa4ht\xc3\xb6kohdiltaan Christianshavnin ty\xc3\xb6l\xc3\xa4iskirjailija, jonka kokemuksiin vaikuttivat 1930-luvun lama ja ty\xc3\xb6tt\xc3\xb6myys. Tanskan miehityksen aikana h\xc3\xa4n kirjoitti antimilitaristisia runoja, ja niit\xc3\xa4 levitettiin salaa. H\xc3\xa4n k\xc3\xa4sitteli teoksissaan yhteiskunnallisia kysymyksi\xc3\xa4 ja ihmisoikeuksia, ja h\xc3\xa4nt\xc3\xa4 on luonnehdittu \xe2\x80\x9dtaistelevan humanismin\xe2\x80\x9d edustajaksi. Lis\xc3\xa4ksi h\xc3\xa4n julkaisi useita Tosseries-nimisi\xc3\xa4 hirtehishumoristisia runokokoelmia, ja lapsille h\xc3\xa4n kirjoitti nonsense-henkist\xc3\xa4 runoutta (mm. aapisen Halfdans ABC, joka kuuluu Tanskan kulttuurikaanoniin). H\xc3\xa4n julkaisi yli 80 kirjaa._NEWLINE_Rasmussenille my\xc3\xb6nnettiin useita palkintoja, muun muassa kulttuuriministeri\xc3\xb6n lastenkirjapalkinto 1965 ja Tanskan akatemian suuri palkinto 1988._NEWLINE_Kun Rasmussenin lastenrunoja julkaistiin uudelleen vuonna 2019, kokoomateoksesta poistettiin \xe2\x80\x93 perikunnan vastustuksesta huolimatta \xe2\x80\x93 kahdeksan runoa, joissa k\xc3\xa4ytettiin rasistisiksi katsottavia sanoja, kuten \xe2\x80\x9dneekeri\xe2\x80\x9d ja \xe2\x80\x9dhottentotti\xe2\x80\x9d.'